O asno de Buridán ye o nombre que se le da a l'animal que protagoniza un antigo argumento de reducción a l'absurdo contra Jean Buridan (1300 - 1358), teólogo escolastico discípulo de Guillermo de Ockham, defensor d'o libre albedrío y d'a posibilidat de ponderar toda decisión a traviés d'a razón. Ta satirizar a suya posición, qualques criticos imachinoron o caso absurdo d'un asno que no sabe trigar entre dos montones de heno (u, en atras versions, entre un montón de cibada y un cubo d'augua), y que a conseqüencia d'ixo remata morindo d'inanición (u de set). Se tracta, seguntes beluns, d'una paradoja, ya que, podendo minchar, no mincha porque no sabe, no puede u no quiere trigar qué montón ye mas convenient, ya que totz dos montones le pareixen iguals. Aristóteles, en o De Cælo, ya s'heba preguntau cómo un can confrontado debant de dos cantidatz identicas d'alimento podría minchar.